Tieners op heterdaad betrap toe hul by skool inbreekArgieffoto Sewe tieners is in Mfuleni in Kaapstad in hegtenis geneem nadat hulle op heterdaad betrap is waar hulle by ŉ plaaslike hoërskool inbreek. Kapt. FC van Wyk, woordvoerder van die polisie, het gesê die polisie in Mfuleni is omstreeks 03:15 Vrydagoggend in kennis gestel van ŉ rooftog wat besig is om plaas te vind by die hoërskool. “Beamptes het onmiddellik reageer en het die verdagtes op heterdaad betrap soos hul besig was om by die skool se rekenaarkamer in te breek,” het Van Wyk gesê. Die verdagtes se ouderdomme wissel volgens hom tussen 15 en 19 jaar. Hulle staan tereg op aanklagte van besigheidsroof en die besit van toerusting waarmee rooftogte gepleeg kan word. Dieselfde skool is op 25 Desember ook beroof van rekenaars. Die omstandighede rondom daardie rooftog word nog deur die polisie ondersoek. Niemand is ook nog in verband daarmee in hegtenis geneem nie. Van Wyk het die gemeenskap gemaan om nie gesteelde goedere te koop nie.